Vant over kreften to ganger - nå gir hun «Alt for Norge»
- Sykdommen har tatt en stor del av livet mitt. Bestemoren min døde av brystkreft da hun var 54 år gammel, moren min var bare 44 år gammel da hun døde av det samme. Så du kan jo bare tenke deg hva det gjorde med meg da jeg fikk diagnosen første gang i 1993, bare 32 år gammel, sier Jeri Stewart til VG.Etter mange og lange behandlinger med cellegift, trodde hun at hun var sykdomsfri. - Stort var derfor sjokket da jeg fikk tilbakefall for noen år siden. Men det gikk heldigvis bra og nå fokuserer jeg bare på det gode i livet, sier Jeri. Hun er gift og har fire barn, en sønn og tre døtre. Den yngste datteren er bare ni år og autistisk.- Det er viktig for meg at de skal vite om Norge og våre norske forfedre. Det er ikke mye jeg vet. Men slekten heter Woll og kommer fra Bergen, sier Jeri. Sammen med de elleve andre amerikanske deltakerne i høstens runde av TVNorge-serien «Alt for Norge» kom hun til landet på onsdag. I går var hele gjengen på Folkemuseet på Bygdøy i Oslo. Mer norsk kan vel neppe starten på oppholdet bli.- Nå er jeg veldig spent på hva som skal skje og hvor vi skal reise, fortsetter Jeri. Hun er veldig entusiastisk og legger ikke skjul på at hun er veldig opptatt av Norge. Hun har egen bunad. - Og jeg kan snakke litt norsk, sier hun med et smil. Hun er veterinær, eier og driver en gård med melkegeiter, høner og gjess. Nå bor hun i staten Washington på Vestkysten, men ektemannen er yrkesmilitær og familien har levd et omflakkende liv. - Vi har flyttet 8-9 ganger i løpet av 20 år, sier Jeri. Men det var først da familien flyttet til Washington, i nærheten av Portland at hun virkelig fikk anledning til å gjøre noe med sin norsknysgjerrighet.- Jeg begynte på norskkurs og sammen med norsklæreren min klarte jeg å finne ut litt om mine norske forfedre. Det var på skolen jeg fikk vite om «Alt for Norge» og det var jo midt i blinken for meg, sier Jeri Stewart.
Etter at amerikanske Jeri Stewart (52) hadde hatt brystkreft for andre gang, ville hun vite mer om hvor hun kom fra, om sine norske forfedre. Nå er hun en av deltakerne i «Alt for Norge».